Papersnake/gushiwen huggingface dataset:
绍兴淳熙两朝内禅颂
曾丰（宋代）

维尧则天，与天同大。
俯视九州，细于一芥。
挈以畀舜，超然自迈。
维舜则尧，与尧同高。
俯视四海，细于一毫。
挈以畀禹，熙然自陶。
尧舜之禅，允矣嘉躅。
若稽厥龄，或髦攸趣。
洪惟高宗，才五十六。
遽行尧事，有断于独。
洪惟寿皇，才六十三。
遽行舜事，不谋于佥。
未倦于勤，先养其恬。
功成身退，道与天参。
圣人视天，递进递退。
进退俱休，尧逐个之运。
于赫两朝，德宏业峻。
铢较寸量，宁啻尧舜。
尧七十六，治水云初。
咨岳试鲧，不遑宁居。
高宗时则，斯庆寿余。
久与道息，心实若虚。
舜六十三，即真云始。
咨岳相禹，不遑宁止。
寿皇时则，斯巽位已。
新与道休，心豁若洗。
凡退政几，等与大徽。
此退之蚤，彼退之迟。
迟容可及，蚤孰逾斯。
凡传国玺，等谓大媺。
彼传之贤，此传之子。
贤容可求，子孰获只。
传子若贤，一出于天。
天固与子，尤人所便。
便而遂者，荣具庆全。
退蚤若迟，一关于数。
数固与蚤，尤人所慕。
慕而得之，荣全庆具。
蚤于尧舜，三十三年。
独不一后，独不一先。
两朝吻合，时乃自然。
舜后于尧，七岁而禅。
胡为尔稽，匪有攸恋。
不欲与尧，匹休齐善。
寿皇禅意，盖与舜俱。
所后七年，匪迹是拘，
不期而同，自然之符。
高宗禅时，久暘忽雨。
雨应云何，恩洽以溥。
寿皇禅时，久雨忽暘。
暘应云何，德辉以光。
得天之应，诞彰孔盛。
新皇丕承，合为三圣。
用牲于庙，靡灵弗歆。
式昭新皇，上合天心。
决政于堂，靡弗弗畅。
式昭新皇，下符人望。
天人同归，欲逃莫从。
虽父传子，亶为至公。
汉唐岂无，揖逊之主。
非出本心，未为盛举。
猗三圣君，真尧舜禹。
三圣一家，累洽重华。
前未之有，后无以加。
小臣献颂，大而非夸。
奉同公济诸兄自精舍来集冲佑之岁寒轩因邀诸羽客同饮公济有诗赠守元章师因次其韵
朱熹（宋代）

蓬莱清浅今几年，武夷突兀还苍然。但忻丹籍有期运，不悟翠苍无寅缘。

鼎中龙虎应浪语，纸上爻彖非真传。明朝猿叫三峡路，一叶径上沧浪船。
春日五首 其三
周行己（宋代）

蛱蝶寻花经竹过，蜘蛛结网趁丝行。檐前翻翼频来燕，叶底窥人欲去莺。
雪夜宿致思庵
孙觌（宋代）

霏霏竹间云，练练天上雪。谁遗碧玉壶，化作白银阙。

孤怀惬幽欣，一笑暖栗冽。寒光注老眼，谓是山吐月。

耿耿清不眠，夜半听竹折。
岁暮书事十二首
张耒（宋代）

北风吹马疾，石径上危基。
野俎饱貆脯，山炉煮橡糜。
寒耕敲冻石，猎火上风枝。
留滞亲麋鹿，多惭发欲丝。
守宫谣
朱曾传（清代）

嘈嘈急杵秋声细，石龙夜捣焉支腻。别君帐底月如水，花魂一支千年死。

人间无物柰愁何，黄金屈戌银河波。君乎莫羡苏台乐，梧官红过胥江落。

万古春归梦不归，罗裙化作蝴蝶飞。
赠五老韩尊师
赵嘏（唐代）

有客斋心事玉晨，对山须鬓绿无尘。

住山道士年如鹤，应识当时五老人。
次韵悟师见寄 其一
沈辽（宋代）

一裘一葛谢时人，似与孤云老鹤亲。峭石山前静无事，桃花零落几经春。
曾子澄过访招桢伯同集时子澄将之塞上 其一
黎民表（明代）

论交千里日，不独旅情亲。夜烛长安酒，征衣北地尘。

荣途吾白首，风景是残春。欲赠无奇策，西秦别有人。
遣兴
文天祥（宋代）

东风吹草日高眠，试把平生细问天。
燕子愁迷江右月，杜鹃声破洛阳烟。
何从林下寻元亮，只向尘中作鲁连。
莫笑道人空打坐，英雄收敛便神仙。
过武连县北柳池安国院煮泉试日铸顾渚茶院有
陆游（宋代）

行殿凄凉迹已陈，至今父老记南巡。
一泓寒碧无今古，付与闲人作主人。
训蒙绝句 乐
朱熹（宋代）

夫子亦将贫对乐，只因人苦处贫难。苟非天理能攘敌，只向私心重处安。
渔家傲
欧阳修（宋代）

三月芳菲看欲暮。胭脂泪洒梨花雨。宝马绣轩南陌路。笙歌举。踏青斗草人无数。

强欲留春春不住。东皇肯信韶容故。安得此身如柳絮。随风去。穿帘透幕寻朱户。
垓下歌
项羽（先秦）

力拔山兮气盖世。时不利兮骓不逝。
骓不逝兮可奈何！虞兮虞兮奈若何！
说潮五古十七首 其二
丘逢甲（清代）

一疏晨叩阙，夕贬大海南。安知辟佛人，乃喜留僧谈。

苛论出后儒，公德宁遗惭。蒙庄固多诬，妄说孔赞𣆀。

拒墨见夷之，此意良足参。颠也实异僧，在世为奇男。

悯其醉佛久，将为醒沈酣。想闻公语时，心已怕瞿昙。

仆仆八月间，来往至再三。惜乎公遗书，意未申所含。

留衣人其人，微旨谁能谙？中天北斗光，夜照叩齿庵。
南堂杂兴八首 其八
陆游（宋代）

北连大泽惊秋早，东限连林觉晓迟。数箸药苗留客话，一炉松火约僧棋。

人间扫迹虽堪笑，物外论心颇自奇。有恨未偿犹绝叹，青城交旧待多时。
江参千里江山歌
弘历（清代）

展卷古香霏坐席，悬知丹青定神迹。摩挲东绢辨氏代，宣和御物光而泽。

历历江山领神韵，抚掌喜果遇莫𨒫。漫称千里犹顿置，直与造物同翕辟。

何奇不有美不具，放不觉阔收不窄。意所欲赴笔已到，应接无暇心为役。

命物抚景属馀事，坐游真令忘朝夕。我闻椿公作画继，贯道本在上士格。

故宜瓣香拜太史，更爱颜筋字锥画。豪敚真鉴两俱幻，何必御府便成隔。

几暇文臣偶赓和，一脉精神照今昔。
重九日登石阁三首
邵雍（宋代）

人情见了多，世态谙来久。
事过忧噬脐，物伤防掣肘。
水浊更澄滤，衣尘须抖擞。
必欲论主衡，何人为好手。
题孟襄阳画像
魏冲（明代）

只叹襄阳不遇时，襄阳初不要人知。
不然岂少投机句，偏诵南山北阙诗。
锄园
韩维（宋代）

上天浩无私，众草同一荣。
青青十步间。薰臭相杂并。
卉药数不多，十百其品名。
蔓者善缘附，结阴在高甍。
修竹虽自立，已复困缠索。
其馀丛与株，鞠没不自呈。
阴虫穴其下，日夜百种鸣。
纷然乱耳眠，我意初不平。
朝锄忽以静，暮雨且复生。
自念疲病者，莫与地力争。
盛衰固物理，安用劳我形。
荷花
丁谓（宋代）

相倚秋风立，兰言似有无。
未饶霜女俊，不爱月娥孤。
力弱烟被素，心危露泣珠。
剪裁随楚思，幽怨寄吴歈。
半坼香囊解，微倾醉弁扶。
涉江如可采，百琲答轻躯。
西山看梅和老杜江上寻花七绝句 其七
黄淳耀（明代）

久与梅花成息壤，凝也拿舟俶也催。至竟避花如避债，秖应花为老夫开。
登秦望山兼在道作
李寄（明代）

高山晨在望，山路险而纡。白雪清流下，红花嫩叶初。

杖扶诗胆壮，树荫坐情舒。绝顶展遐眺，晴空一镜如。
颂古三十八首
释慧方（宋代）

药山用处少人扶，堪笑云岩与道吾。
犹向荣枯生解会，岂知潘阆倒骑驴。
本中欲谋他日复来福唐之东山林少颖请作诗以记因成两绝 其一
吕本中（宋代）

老大驰驱百不宜，敢将筋力蹈危机。他年更欲眠云住，同过东山尝荔枝。
伏读赵清献公瑞岩留题感叹之馀追次元韵
朱熹（宋代）

赵公名迹此犹微，已荐行藏第一机。直自当年留翰墨，至今穷谷尚光辉。

时清谏疏空遗稿，岁晚高斋自掩扉。珍重九原如可作，问渠何处是真归。
次韵叶文范训导杂咏八首 其二 西涧暑夕怀友
陈镒（明代）

青山一何高，流水一何长。念君守涧阿，何因共相羊。

及兹暑雨守，遥夜生微凉。居然抱幽独，四顾皆崇冈。

而我当此夕，忽复病起床。徐行大溪上，月在天中央。

众星自隐见，耿耿亦有光。岂不增感怀，沈吟寄来章。
九月八日渡淮
李纲（宋代）

长淮渺渺烟苍苍，扁舟初脱隋渠黄。平生见此为开眼，况复乞身还故乡。

嗟余涉世诚已拙，径步不虞机阱设。空馀方寸炳如丹，北望此时心欲折。

楚天清晓作轻寒，黄芦着霜声正乾。川回金碧隐窣堵，风远钟磬闻龟山。

橹声呕轧归何处，笑指江皋寻旧路。松菊荒芜欲自锄，盗贼颠翻非所惧。

蟹螯菊蕊风味遒，且须为尽黄金舟。世间种种如梦电，此物能消万古愁。
瑞鹤仙·饯郎纠曹之严陵分韵得直字
吴文英（宋代）

夜寒吴馆窄。渐酒阑烛暗，犹分香泽。轻帆展为翮。送高鸿飞过，长安南陌。渔矶旧迹。有陈蕃、虚床挂壁。掩庭扉，蛛网黏花，细草静瑶春碧。
还忆。洛阳年少，风露秒檠，岁华如昔。长吟堕帻。暮潮送，富春客。算玉堂不染，梅花清梦，宫漏声中夜直。正逋仙、清瘦黄昏，几时觅得。
和邹希贤舟中遇风雨
姚勉（宋代）

湖干野泊不知更，水国荒寒怆旅情。
一夜奔雷吁可怪，满空寒雨注如倾。
飓风翻海驱潮势，战鼓轰天震地声。
到晓定应三尺雪，短篷忽漏赤暾明。
木兰花
秦观（宋代）

秋容老尽芙蓉院，
草上霜花匀似翦。
西楼促坐酒杯深，
风压绣帘香不卷。
玉纤慵整银筝雁，
红袖时笼金鸭暖。
岁华一任委西风，
独有春红留醉脸。
绍兴祀先农摄事七首
佚名（隋代）

青阳开动，土膏胍起。
日練吉亥，为农祈祉。
典秩增峻，备物具美。
幄光熉黄，庶几戾止。
履霜操
盛锦（清代）

霜皑皑兮泸之浒，我弗履兮，畏我父母。我身载寒兮，我心载苦。

我心兮父心，我身兮母身。寒兮苦兮，实伤我亲。我罪兮莫逭，亲心兮可转。

俟日出而回光兮，履霜亦暧。
句
丁亶（宋代）

帘捲一番衡岳雨，帆开千艇洞庭风。
不寐
方回（元代）

孤灯独榻夜难晨，秋气初寒展转频。
每怪未尝成梦寐，自怜何苦费精神。
非关世事兼身事，欲学贤人与圣人。
更著冰霜当七十，向来虚费几青春。
句
符蒙（唐代）

都缘心似水，故以钵为舟。
王驸马园林
吴宗爱（清代）

画戟凄凉对落晖，园林有愿竟心违。残花带雨依荒砌，老柏参天守故扉。

凤去秦楼池苑在，鹤鸣华表市朝非。春来剩有堂前燕，犹向妆台故址飞。
子瞻见许骊山澄泥砚
苏辙（宋代）

长安新砚石同坚，不待书求遂许颁。
岂必魏人胜近世，强推铜雀没骊山。
寒煤舒卷开云叶，清露沾流发涕潸。
早与封题寄书案，报君湘竹笔身斑。
华胥引·温泉浴罢
张炎（宋代）

温泉浴罢，酣酒才苏，洗妆犹湿。落暮云深，瑶台月下逢太白。素衣初染天香，寻东风倾国。惆怅东栏，炯然玉树独立。只恐江空，顿忘却、锦袍清逸。柳迷归院，欲远花妖未得。谁写一枝淡雅，傍沈香亭北。说与莺莺，怕人错认秋色。
寄姚谏议
刘得仁（唐代）

鸣鞭静路尘，籍籍谏垣臣。函疏封还密，炉香侍立亲。

箧多临水作，窗宿卧云人。危坐开寒纸，灯前起草频。
早秋独出初行邑西湖
孙应时（宋代）

双湖带山郭，三岁甫来过。
猎猎葭芦老，飞飞鸿雁多。
晨晖明野树，晚思渺烟波。
怀我孤山下，归欤具一蓑。
闻市中遗火殆尽 其三
邹浩（宋代）

何暇从容白丈人，火边绠缶定纷纷。徙薪曲突非无策，自是当时藐不闻。
久雨
刘克庄（宋代）

晴旭常难保，春寒未易禁。
锋交马旋泞，室毁燕巢林。
民望兵如雨，人言潦属阴。
何当抉云雾，放出太阳临。
寿广东陶漕
徐泳（唐代）

古人风帽古人心，独处胡床拥鼻吟。
曾道先生清似水，东篱无惜种黄金。
蜥蜴求雨歌
佚名（唐代）

蜥蜴蜥蜴，兴云吐雾。雨若滂沱，放汝归去。
吴王城
吴居厚（宋代）

吴王宫殿作飞尘，野鸟幽花各自春。
料得寒溪暄笑日，也曾惊动武昌人。
赋葡萄
辛弃疾（宋代）

高架金茎照水寒，累累小摘便堆盘。
喜君不酿凉州酒，来救衰翁舌本乾。
内侄殷子祥陷虏不回连宵入梦
缪重熙（清代）

寐寤关怀切，宵来入梦频。如申依恋意，不话别离因。

劳瘁连年积，音容此夕亲。拔归期迅速，老母泪盈巾。
送陈振狂之汀州
徐熥（明代）

秋色将残树影稀，故人西去雁南飞。满林枫叶栟榈寺，两岸芦花铁石矶。

霜冷戍楼喧暮柝，月明村舍捣寒衣。九龙溪上滩声急，千里羁魂一夜归。
书山翁房壁
丘葵（宋代）

山翁有山癖，尽日对山青。
盂水晨煎茗，炉香夜诵经。
雨畦蔬长甲，风径竹添丁。
独有曾游客，清癯似鹤形。
李中令挽词二首
宋祁（宋代）

家赐齐侯履，人推卻縠文。
结婚荣外馆，谋帅得中军。
盛集追园盖，遒章托陇云。
不图新渚畔，更作死生分。
散花楼
张祜（唐代）

锦江城外锦城头，回望秦川上轸忧。

正值血魂来梦里，杜鹃声在散花楼。
省心吟 其三
赵湛（清代）

上蔡有鄙夫，困穷羡仓鼠。挟策干祖龙，感激去乡里。

抵掌取卿相，乃欲易天子。所谋一不臧，凋零自兹始。

东门悔初念，机发不可止。
莫参政子良张山人携饮天宁寺作 其二
王世贞（明代）

久客钱依杖，奇探句入囊。未禁陶令酒，聊借远公房。

辱为藏钩忍，机堪坐隐忘。禅心醉颇见，倘恕野夫狂。
落日见渔樵
林希逸（宋代）

落日谁横笛，江村一望遥。喧喧归鸟雀，得得见渔樵。

薄暮舒愁眼，斜晖带远潮。依滩纶在手，出谷斧横腰。

歌罢寻归径，影行先度桥。两翁山水趣，应未羡金貂。
读笠泽丛书三首
杨万里（宋代）

拈著唐诗废晚餐，傍人笑我病诗癫。
世间尤物言西子，西子何曾直一钱。
何丞相挽词三首 其二
张纲（宋代）

帝念亏三鉴，天临动八銮。飞星瞻傅说，旧学记甘盘。

治定身先退，名全德不刊。于何验符策，有子嗣鸳鸾。
枫宸献策
苏葵（明代）

晨捧纶音玉版香，敢为曲学媚君王。萧墙得失千年鉴，却比刘蕡说更详。
送雇梅山之杨州
杜汝能（宋代）

高人必见知，已是渡淮迟。
路远飘零客，囊多绝妙诗。
早蝉何处听，归棹几时期。
到定陪吟宴，琼花惜过时。
梅花十绝句 其六
赵蕃（宋代）

江上人家烟雨间，意行曾忆犯榛菅。祇今冷落人谁问，输与白鸥相对閒。
鹧鸪天·发底青青无限春
辛弃疾（宋代）

发底青青无限春。落红飞雪谩纷纷。黄花也伴秋光老，何事尊前见在身。
书万卷，笔如神。眼看同辈上青云。个中不许儿童会，只恐功名更逼人。
游龙门分题十五首 其四 上方阁
欧阳修（宋代）

闻钟渡寒水，共步寻云嶂。还随孤鸟下，却望层林上。

清梵远犹闻，日暮空山响。
松花江岸閒步同治芗
陈曾寿（清代）

连洲芳草暗鱼红，山色家家映水窗。万里凋颜双秃鬓，三年明眼一澄江。

曾无豪兴飞银鲙，暗有归心落远艭。回首滔天三户尽，愁言风景似乡邦。
骑鲸图
江源（明代）

采石江头醉月明，江流不似汨罗清。骑鲸天上成何事，千古清风说独醒。
张芬见访郊居作
皇甫曾（唐代）

林中雨散早凉生，已有迎秋促织声。三径荒芜羞对客，

十年衰老愧称兄。愁心自惜江蓠晚，世事方看木槿荣。

君若罢官携手日，寻山莫算白云程。
宫词
王珪（宋代）

玉兔何年上月宫，夜间捣药特无踪。
神丹不老姮娥鬓，乞取刀圭驻玉容。
和潘良贵题三江亭韵
王伯庠（宋代）

使君不受二毛侵，杖屦逍遥得胜寻。
拨遣簿书聊永日，登临山水亦何心。
残梅堕雪垂垂白，弱柳摇春淡淡金。
倚瞩大江供一笑，几多襦袴在讴吟。
夜雨有感
陆游（宋代）

断虹不隔江郊雨，一醆昏灯夜半时。
多感生悲那为酒，积衰成半错冤诗。
空阶点滴何由止，倦枕凄凉只自知。
平日故人零落尽，寄书谁与叙睽离？
鸳鸯绮 早春
吴绮（清代）

小栏杆。倚近百花寒。只被东风觉。吹人衣袖单。
读徐伯远书外家遗事作二绝句以纪之并序 其一
周紫芝（宋代）

就死由来不自疑，玉颜那为贼锋低。了知今日投渊妇，犹胜当年断臂妻。
骢马一首寄同年沈御史子公
陆深（明代）

长安骢马铁连钱，新赐黄金铸作鞭。千里共看皮骨好，五花应入画图圆。

昭王筑罢燕台下，桓典骑来御苑边。已见过都频历块，最怜神骏斗春妍。
送安丰判官江叔夜用菊花韵
王之道（宋代）

冬温行色好，江上菊花黄。
乡味莼羹美，皇思诰墨香。
招延从北海，吟咏继东阳。
别后如相忆，时应问草堂。
挽庄佥判
刘宰（宋代）

宦路推才美，乡邦敬老成。
花封勤政理，莲幕抑持平。
弭棹惊归梦，支筇话别情。
薄辄乖往事，一恸闭佳城。
早春
陆游（宋代）

近陂牛湩白，远浦鸭头青。
一棹悠然去，东风吹酒醒。
丁未十月见梅一点
陈淳（宋代）

清清一点玉，枯枝绝鲜鲜。
历历霜林奇，未省有此妍。
雅如哲君子，觉在群蒙先。
揭之几案上，使我心洒然。
徐寇南逼感事献江南知己次韵
罗隐（唐代）

酒阑离思浩无穷，西望维扬忆数公。万里飘零身未了，

一家知奖意曾同。云横晋国尘应暗，路转吴江信不通。

今日便成卢子谅，满襟珠泪堕霜风。
濠州七绝 其六 四望亭
苏轼（宋代）

颓垣破础没柴荆，故老犹言短李亭。敢请使君重起废，落霞孤鹜换新铭。
澄碧堂
唐珙（元代）

黄河一清三千年，行潦灭没昆仑源。
我当濯足万里外，却怪尘土生青天。
何如曹溪一滴水，太阿削平如砺砥。
三江五湖不敢流，沧海无风清见底。
沅湘有脉通神州，乾坤无根元气浮。
青天在下水在上，铸出一片玻璃秋。
道人对此心自定，冷射瞳光双月影。
玲珑凿开云雾窗，悟作虚空大圆镜。
晨炊泉水塘，村店无肉，只卖笋蕨，嘲亭父
杨万里（宋代）

屠门深闭底须愁，土锉无烟也莫羞。
笋便落林犹胜肉，蕨才出土更烧油。
万钱下箸今安在，一饭流匙饱即休。
吾道藜羹元不糁，至今讳杀古陈州。
秋日忆家大人粤游
陆寅（清代）

又见秋风动，芦花江渚飞。忍看时序变，犹与老亲违。

远信无他语，深情只望归。应怜挥手日，儿女共牵衣。
寄题钱山人园居 其四 旷视阁
孙继皋（明代）

川原何缭绕，开阁吞八九。为问阁中人，望见长安不。
过徐州谒闵祠三首示周生荣朱兼寄州守陆生时望掌教周生易 其二
湛若水（明代）

稚年孝友自天成，达变全经孰与能？放眼直从千古看，重华经变可同称。
天台道中
释元肇（宋代）

台岭岧峣道路长，周遭无数接青苍。溪头枯树如人立，峰顶孤松似伞张。

片片开田种阶级，家家垒石作门墙。篮舆摇兀东风里，却忆西州上野航。
菩萨蛮 其十一 颠倒韵伯兄大千侄阿莲同作
毛奇龄（清代）

簸钱金压花裙唾。唾裙花压金钱簸。斜日斗钿车。车钿斗日斜。

酒胡雕列缶。缶列雕胡酒。孤独醉当垆。垆当醉烛孤。
与道原自何氏宅步至景德寺
王安石（宋代）

前时偶见花如梦，红紫纷披竞浅深。
今日重来如梦觉，静无余馥可追寻。
画草虫八物 蜻蜓
李纲（宋代）

双睛碧珠莹，四翅青罗薄。但知逐飞蚊，不复顾黄雀。
发渝州却寄韦判官
司空曙（唐代）

红烛津亭夜见君，繁弦急管两纷纷。

平明分手空江转，唯有猿声满水云。
祷雨作
高定子（宋代）

诗到眉山自一家，也将正命摄於邪。
巧裁大涤天成景，戏咏庭蛟与洞鸦。
送孙尘之推官赴郓州
梅尧臣（宋代）

重别心意衰，轻别心意壮。
行车将渐遥，依依独长望。
晚风生微寒，脱叶飞汶上。
何当发谈笑，把酒半郁盎。
忆李友叔皓三首
陈淳（宋代）

初见即我赠，东京博雅堂。
再见复我和，北窗小梅章。
此物今只复，而人乃云亡。
有时牵龙尾，浓磨发精光。
恍惚金漆交，相与游翰场。
间或展骚轴，熟玩题芬芳。
嶙峋骨鲠语，犹能动刚肠。
触物即君感，感物复君伤。
藏之不敢轻，於以无君忘。
嗟嗟岂无朋，知心鲜其当。
喜墨庄兄回京
李骥元（清代）

三载天涯滞，归无别物持。江山吴越画，烟月鲁齐诗。

谈至日斜后，饮观星出时。家庭殊旅宿，欢笑自忘疲。
经范蠡旧居
张蠙（唐代）

一变姓名离百越，越城犹在范家无。

他人不见扁舟意，却笑轻生泛五湖。
荆州即事药名诗八首
黄庭坚（宋代）

千里及归鸿，半天河影东。
家人森户外，笑拥白头翁。
一剪梅•如词
董以宁（清代）

惯得相携花下游。苏大风流。苏小风流。而今别况冷于秋。

燕去南楼。人去西楼。

等閒平判十分愁。侬在心头。卿在眉头。少年心事总悠悠。

一曲扬州。一梦苏州。
破虏凯歌二十四首
周麟之（宋代）

此日君王自抚师，列营争望翠华旗。
不失一矢戎酋毙，又胜澶渊却敌时。
菩萨蛮 次解安卿韵
刘敏中（元代）

惜花不似东庵惜。近来恰得真消息。玉雪两三枝。暗藏和靖诗。看花谁可约。定与花斟酌。后阁盛筵开。老夫来不来。
读曲歌九首
佚名（南北朝）

其一
柳树得春风，
一低复一昂。
谁能空相忆，
独眠度三阳。

其二
谁杨柳。
百鸟啼园林，
道欢不离口。

其三
逋发不可料，
憔悴为谁睹。
欲知相忆时，
但看裙带缓几许。

其四
奈何许！
石阙生口中，
衔碑不得语。

其五
思欢不得来，
抱被空中语。
月没星不亮，
持底明侬绪。

其六
打杀长鸣鸡，
弹去乌臼鸟。
愿得连冥不复曙，
一年都一晓。

其七
暂出白门前，
杨柳可藏乌。
欢作沉水香，
侬作博山炉。

其八
一夕就郎宿，
通夜语不息。
黄檗万里路，
道苦真无极。

其九
登店卖三葛，
郎来买丈余。
合匹与郎去，
谁解断粗疏。
次韵答李太史
文彭（明代）

曾试山中茗，无如雨后泉。浮花凝白乳，然竹散青烟。

禅榻论文细，虚堂晤语玄。何当谢尘鞅，来结碧山缘。
次林子长韵
陈造（宋代）

孤亭屹山椒，山灵信多助。
比肯迂玉节，来作数刻住。
江明山动色，取重以公故。
未须坐谭客，子弟自翘楚。
云岚远明灭，阡陌随指顾。
何以验人情，楚歈杂吴舞。
我来空想像，梦去上烟雨。
尚及拂云饮，醉狂烦杜举。
新欢偿昔游，幸会乃如许。
古人重一饭，志士赋盛遇。
归时混游人，健倒各扶路。
次韵钟汝楫
陈造（宋代）

钟郎耐暑如被酒，亦复不闲读书口。
胸中莫可渚涯窥，笔下时作蛟龙吼。
老夫瞠若终后尘，儿子徒劳汗流走。
中年眼见花，养痾肘生柳。
漂然振我衰懦气，此士此诗今仅有。
亦思琢句与周旋，强敌当前难措手。
林子中知府挽诗
虞俦（宋代）

畴昔因难弟，夤缘幸识君。
宦途俱别日，苕水再披云。
劳苦惊多病，悲凉惜离群。
斗金峰下路，铎挽不堪闻。
柬黄记室
王家仕（清代）

刀环龙雀醉频看，辛苦长征出塞弹。上将军中随李牧，贵人门下作任安。

三春战血凭鹃洒，五夜乡心逐雁寒。阳羡买田归未得，十年鸿爪遍江干。
柴门遣兴四首 其三
林大钦（明代）

卜宅青山近，临门水色新。林花春滋碧，巢燕语随人。

漫兴难和侣，投冠差独真。栖迟琴史意，幸得过芳辰。
重九会饮爱山堂
喻良能（宋代）

闲居爱重九，赊酒对黄花。
水榭杯盘莹，家人笑语譁。
宦情薄秋霭，吟思绕晴霞。
向晚归途好，飘飘醉帽斜。
醉落魄
石孝友（宋代）

红娇翠弱。怨人珠泪频偷落。归期莫负青笺约。雨断云销，总是初情薄。

夜深秋气生帘幕。半衾依旧空闲却。故人何处孤舟泊。两岸秋声，一夜风涛恶。
即日
李商隐（唐代）

小苑试春衣，高楼倚暮晖。
夭桃惟是笑，舞蝶不空飞。
赤岭久无耗，鸿门犹合围。
几家缘锦字，含泪坐鸳机。
湖上晚归寄诗友 其一
陈师道（宋代）

髭发难藏老，湖山稳寄身。却寻方外士，招作社中人。

霜叶深于染，秋花晚自春。无人还有碍，诗卷莫辞频。
寄献梓橦山侯侍御（时常拾遗谏诤）
黄滔（唐代）

汉宫行庙略，簪笏落民间。直道三湘水，高情四皓山。

赐衣僧脱去，奏表主批还。地得松萝坞，泉通雨雪湾。

东门添故事，南省缺新班。片石秋从露，幽窗夜不关。

梦馀蟾隐映，吟次鸟绵蛮。可惜相如作，当时事悉闲。
有怀北归
刘攽（宋代）

江汉不宜秋，羁人北望愁。帝乡从此去，楚水正东流。

竟日悲鶗鴂，长歌倚蒯缑。天边两黄鹄，那肯为人留。
题倪瓒隔江山色图即用其韵 其二
弘历（清代）

第四桥头纵远目，一条眉绿界江天。萧疏老笔犹常见，最爱清新七字篇。
中秋无月既望月甚佳二首 其二
杨万里（宋代）

月到中秋故故无，今宵月好莫渠孤。旧传月径圜千里，影落金杯只粒珠。
望鸡园诗
饶节（宋代）

望鸡天人供，韵出芝菌表。炎蒸夜过雨，裂地出清晓。

根株树玉夜，顶𩕳翚青缥。羽衣散皋原，鸿雁集蘋蓼。

邂逅遽撷取，已尽首犹矫。麻昉助芳烈，姜芼戒烦扰。

取味俄顷间，薇蕨盖其小。吾生易与耳，升合自可了。

聊为道人剧，五鼎端可少。
寄麻姑山李元礼
邓深（宋代）

不见山中客，还经四度春。
近闻归旧隐，真个是闲人。
吹发松风迥，当轩琴月新。
悬知心更静，梦不到红尘。
颂古十六首
释道宁（宋代）

风头坐断进还难，衲子相将不易看。
不到潼关天已晓，不堪回首望长安。
十日夜闻风声
魏了翁（宋代）

雪尽冰澌涕亦晴，布衾纸帐复求成。
卷书拟续前宵梦，一夜狂风撼户声。
读素问十六首
方回（元代）

用针取工巧，用药称圣神。
伯高不尽言，极艺未易臻。
针法今鲜传，甚于药杀人。
与落庸医手，寡欲全其身。
雨骤声空谷奇甚
韩淲（宋代）

只道天河洗甲兵，一轩飞雨走风霆。客来睡觉煎茶饮，不特山前草木醒。
木兰花慢
张伯淳（宋代）

载西山爽气，添不重，月船轻。记前度今朝，琼花烂漫，管领歌声。

今岁秾华深处，羡衮衣、还看彩衣荣。人世云萍相遇，岁寒松柏长青。

行行。催觐朵云明。晓色上觚棱。看春去春来，依然黄阁，移近家庭。

浮云傥来轩冕，算古今、久远是功名。尚有寒厓枯卉，东君也解留情。
春意二首 其二
周紫芝（宋代）

雨细无多子，云间又夕阳。鸟呼高枕梦，花醉老人肠。

倩酒推愁去，凭诗伴日长。王孙归未得，草色自东墙。
贺曾方伯迁左二首 其二
胡应麟（明代）

烨烨双旌瑞气浓，湖天晴色半芙蓉。枫宸黼黻三孤近，薇省衣冠百吏从。

瀔水当年符借虎，丰城遥夜剑成龙。谁言陕服棠阴旧，突兀黄金近九重。
次韵德升尚书永庆阁后观梅之作
綦崇礼（宋代）

托根层石下，閟艳重檐阴。爱日少回照，淑气潜相寻。

入牖暗香少，俯栏重蘤深。孤绝迥多态，繁秾徒满林。

怪君独吟赏，却酒不为斟。应曾共花约，遂拟合朋簪。

雪意殊未已，寒英虞见侵。闻花正芬馥，相向一披襟。
偃盖松
韦骧（宋代）

摧折风霜久，犹传偃盖松。只凭文笔力，何必大夫封。
三访僧潜谷不遇有诗谢予就韵以荅
金涓（元代）

槁木心形大雅姿，我求相见话襟期。三生石上寻盟久，一片云襟识面迟。

梅下有童空放鹤，屋边无竹可留诗。因知雪夜人回棹，岂是无心顾少微。
赋得滕王阁送别
杨士奇（明代）

章江西来绕洪州，滕王高阁临江流。滕王去后无千岁，高阁人间几兴废。

昔闻贞观全盛时，大廷金册封宗支。时平还出领旌节，富贵非常骄逸滋。

正对西山俯南浦，雕栏朱槛参差起。玳筵凤管杂龙笙，白昼欢声彩云里。

留连晚日下帘钩，别有渔歌闻上头。回眸共眄沧洲际，杏彩兰娇影娥翠。

只言欢乐殊未央，城头一夜飞秋霜。三春荣盛逐流水，佩玉鸣銮俱渺茫。

年深代易无此阁，好事何人为重作。绝世流传蛱蝶图，东风粉色皆消落。

只今阁空台亦平，濒江但有滕王亭。松门薄暮掩脩竹，数叶萧萧寒雨青。

当时弃德耽游宴，身后荒凉竟谁叹。一种南昌孺子亭，行人下马思东汉。

君行几日过江津，吊览应知作赋新。文章自昔三王盛，还见今人继昔人。
柏树
宋祁（宋代）

翠柏童然杂蘤间，簿书馀暇独来看。
不须更共春葩竞，留取青青待岁寒。
吴资政挽词二首
梅尧臣（宋代）

天下文章老，为公地底铭。
平生怀道德，铺写若丹青。
蒲市一朝罢，洛人皆泪零。
嗟嗟庙堂贵，今以柏为庭。
天对
方逢辰（宋代）

羊祜乘危乃并孙，杨坚非解自蚕陈。
长江不是无天暂，只为江南多妇人。
奉和夏日游山应制
蔡文恭（唐代）

首夏林壑清，薄暮烟霞上。连岩耸百仞，绝壑临千丈。

照灼晚花鲜，潺湲夕流响。悠然动睿思，息驾寻真赏。

掞彼涡川作，怀兹洛滨想。窃吹等齐竽，何用承恩奖。
清湘城西飞来峰三首
曾丰（宋代）

鬼输天雨玉崔嵬，乞与湘人眼豁开。
为报湘人莫私有，飞来有日更飞回。
沁园春 嘲昆季析居
凌云翰（元代）

树上凌霄，堂前紫荆，秋来尚芳。柰牝鸡晨语，鹡鸰憔悴，妖狐昼啸，鸿雁分张。

仁智匪周，喜忧非舜，一旦天伦忍遂忘。如何好，望松楸感泣，桑梓悲伤。

古今祸起专房。总一国、犹然况一乡。家有妇人，岂无长舌，世无男子，谁有刚肠。

树大枝分，瓜熟蒂落，此语应非是义方。聊书此，要惩鉴诫，不在文章。
三句外
道禅师（宋代）

当人如举唱，三句岂能该。
有问如何事，南岳与天台。
乌夜啼 宫鸦
贲黄理（清代）

飞飞日在昭阳。恁颠狂。长喙伤人弹射忌君王。

头早白，身漆黑，妒无双。倘似赵家飞燕也何妨。
桑茶坑道中八首
杨万里（宋代）

两边山束一溪风，尽日行程在井中。
犹喜天围能里许，井中那得个宽通。
题张雨森画屏十景 其一 孤山逸趣
弘历（清代）

雪冷梅妻瘦，天空鹤子还。无人同懒客，有兴是孤山。

插笏峰形直，垂虹涧响潺。筼筜迷谷口，不许俗尘攀。
池州和同官咏梅花 其十一
张道洽（宋代）

殷勤天女供，那复一尘生。质淡全身白，香寒到骨清。

常留雪中看，遮莫鬓边横。万古月宫桂，犹吾异姓兄。
春晚郊行 其一
卫宗武（宋代）

盎若阳和气，融融满太空。水涵春屿碧，林镂夕阳红。

过尽桃花雨，吹来杨柳风。韶光晚尤媚，游兴浩难穷。
上履斋吴丞相 其一
释广闻（宋代）

合从龙首便黄扉，尽谓登庸十载迟。自是袖中霖雨手，肯令勋业颂皋夔。
送汤朝美还金坛
韩元吉（宋代）

腾驹轻卧驼，野蔓欺落木。
举头便干霄，春至亦重绿。
人生百年内，万事纷过目。
得为蠖步伸，失作蠵颈缩。
古来旷达士，一视等蛮触。
功名本时命，用舍岂荣辱。
汤公涉南荒，岁月犹转毂。
几年卧新州，宁肯事鸡卜。
身安一瓢饮，志大五车读。
朅来灵山隈，跫然慰虚谷。
濯足山下泉，爱我泉上竹。
相从一长笑，忍效阮生哭。
胸中经济略，欲语动惊俗。
谁知天意回，归棹如许速。
春风正浩荡，江水清可掬。
海涛拍千峰，挂席下浮玉。
遥欣倚门念，三径欢僮仆。
送君得无恨，我步嗟局促。
要看万里途，更试籋云足。
家山幸毋留，吾皇思陈牍。
雉媒
陈洎（宋代）

朱冠衮背一何鲜，声厉情骄目悍然。
若道物情皆锡类，雉媒争似鸩媒贤。
儿辈次复热诗韵再次韵示之
曾几（宋代）

蓐收何在渺层空，三伏炎蒸尚未中。
况复今宵无好月，不知底处有清风。
看云暮暮不为雨，畏日朝朝还自东。
忆昔给孤园里梦，褰裳觅路踏泥融。
答王学士
林石田（宋代）

已著山人屐，那能远入城。
艰难思变姓，老大畏争名。
病叶兼虫下，闲云背雨行。
长怀陶靖节，出处意分明。
龙池
高子洪（宋代）

九朵芙蓉天琢开，烟霞静处翠成堆。
鹿衔花向林边过，龙带云从树杪来。
最爱山中间日月，何须海上访蓬莱。
悠然自觉清风爽，直欲临风翘上台。
子夜四时歌八首 其五 秋歌
张时彻（明代）

凄凄复凄凄，月出光尚微。郎衣犹未绽，何得理侬衣。
蕃与斯远季奕同生于十二月蕃初五日季奕初十
赵蕃（宋代）

郑子才不疎，徐子文甚勇。
一旦召严徐，一旦策晁董。
去年萧寺中，杯酒兼旬同。
间阔见难合，况乎分悴丰。
春日郊行
释绍嵩（宋代）

忽惊春色二分空，满地榆钱逐晓风。
黄四娘家谁敢道，古来唯有杜陵翁。
奉陪内翰二丈醴泉避暑
陈师道（宋代）

疾雷倒海不成雨，黑云衔日蚕不吐。
深院回廊昼日长，青帘朱幕风铃语。
神仙中人龙作马，翠旌绛节从天下。
竹冠芒屦紫绮裘，曳杖林间观物化。
清池照眼自生凉，修竹回阴欲过廊。
樽酒未空高兴动，含毫欲下云飞扬。
俗闻道士业符医，未语已作庸人样。
但知一扇博百金，岂识双松到千丈。
蝇头小字密著行，四座欢叫醒而狂。
忽惊天姥到庭户，风篁露草鸣寒螿。
回天郤日有余力，小试席间留翰墨。
请公慎用补天手，人佐后皇和玉石。
次曾谹甫韵寄贺子忱
林季仲（宋代）

狂客当年隐四明，至今孙子爱林坰。
挂冠无愠亦无喜，抱膝自歌还自听。
时弄清琴怀贺若，何妨后乘载樵青。
结邻能践前言否，春色方深绝境亭。
二月望日劝农既归散策郡圃二首
杨万里（宋代）

今年花事许迟迟，九十春光巳半归。
风急杏花吹不脱，落梅无数掠人飞。
闻浙省今年蚕缫甚盛喜而有作 其二
弘历（清代）

咿轧村齐响纬车，松明火烧斗河斜。辛勤吴女无閒暇，那采寻常陌上花。
惆怅词
朱诚泳（明代）

江云渭树各西东，尺素无因寄便风。好在折梅如见忆，一枝休惜寄关中。
酬蔡尉秘校
郭祥正（宋代）

环峰雨过烟岚披，君醉兀兀骑驴归。明朝大字送满箧，乃是醉扫琅琊诗。

阳冰篆笔昔未有，铁索礧碨缠蛟螭。禹称八咏不足数，永叔烂浸镌瑶碑。

山光水润洗出大古色，更后敢作知为谁。爱君胆大少且锐，搀剔缺漏笔补之。

飘然一别今七载，取读往往生光辉。宁知流落尚为尉，潇湘邂逅令人嚱。

又致新章溢编楮，遣仆买酒烹黄鸡。伊予齿发更衰落，固异往昔相逢时。

举杯未尽辄醉倒，跟吻虽强难扶持。人生老去百无益，谈新忆故惟伤悲。

劝君休吟亦勿饮，橛株拘坐真忘机。死生终始了为一，清风为我炎天吹。
玉阶怨
袁佑（清代）

玉阶无人行，徘徊玉阶侧。皎皎明月辉，照见妾颜色。
季夏雨中宛有秋色四望之际百感生焉因题於纸
李覯（宋代）

粟花时节雨脩脩，莫道如秋即是秋。
客路几千成大梦，年华一半落东流。
眼存将圣生前笔，心得骚人格外愁。
微物若教无所失，尘埃犹愿补嵩丘。
春郊即事
周密（宋代）

野步足幽事，行行柳港边。鼓声何处碓，帆影隔溪船。

节序多风雨，莺花动岁年。徘徊归向夕，山崦起炊烟。
江南曲五首 其二
丁仙芝（唐代）

发向横塘口，船开值急流。知郎旧时意，且请拢船头。
登瓜洲彤云阁追忆王汉标先生
自成（清代）

窗俯大江流，西津入槛流。山光来蒜岭，树色入瓜洲。

百战人何在，千年阁尚留。临风怀子晋，应跨鹤来游。
和李馀干干越亭
彭汝砺（宋代）

溪流可到非千里，客梦相望欲十年。胜概昔闻遗老说，乐游今见令君贤。

月移波影归珠箔，风转滩声落绮筵。安得浩歌寻涧曲，独飞纶钓醉霜天。
大安驿雨送吕湘帆之龙安
张问安（清代）

古驿秦关戍，山花汉相祠。未堪歧路雨，正是别君时。

骏马连钱辔，羌人杨柳枝。三泉今夕酒，长与记相思。
湖中送敬十使君适广陵
杜甫（唐代）

相见各头白，其如离别何。几年一会面，今日复悲歌。

少壮乐难得，岁寒心匪他。气缠霜匣满，冰置玉壶多。

遭乱实漂泊，济时曾琢磨。形容吾校老，胆力尔谁过。

秋晚岳增翠，风高湖涌波。鶱腾访知己，淮海莫蹉跎。
避寇鼓山 其五
卓梦采（清代）

延伫步疏林，清风吹敝襟。山高岚易暝，洞隐气多阴。

世事浑如幻，静观不昧心。君恩沧海阔，乡思白云深。

蜩沸凄人耳，蝣浮笑我今。何时天雨降，庶得靖嚣音。
送林与桂
刘克庄（宋代）

曾与元方友，因知季子贤。
乌衣况推笏，黄发询安问，
重瞳览奏篇。此行宜努力，
忠孝几人全。
台湾八景
林庆旺（清代）

东方悬太阳，丸子见重洋。水曲腾波势，天池跃曙光。

丽形能破雾，艳色出扶桑。一望沧溟远，珊瑚灿晓妆。
凤皇台上忆吹箫 和漱玉词
王士祯（清代）

镜影圆冰，钗痕却月，日光又上楼头。正罗帏梦觉，红褪缃钩。

睡眼初瞤未起，梦里事、寻忆难休。人不见，便须含泪，强对残秋。

悠悠。断鸿南去，便潇湘千里，好为侬留。又斜阳声远，过尽西楼。

颠倒相思难写，空望断、南浦双眸。伤心处，青山红树，万点新愁。
沁园春 叔岱先生雅有鹌鹑之癖友人田梁紫作书止之戏括书语为词
陈维崧（清代）

客语先生，唶汝鹌鹑，才乎不才。纵遇敌争能，差强燕雀，为人穿鼻，终是驽骀。

尽日啁啾，一身眇小，只合充庖佐酒杯。因何事，却烦人把握，费尔安排。

王褒僮约新裁。更每日奔驰一百回。要新魁就浴，甫令东去，故雄觅粒，旋遣西来。

樊笼盈庭，屠沽入座，恐累先生盛德哉。驱之使，算豢龙非计，好鹤为灾。
暇日邀王天任诸公游南坡天任有诗因次韵
虞俦（宋代）

我诗苦艰澁，蹇步太行巅。
笔乾砚欲裂，何地觅涌泉。
巧匠愧傍观，袖手不能前。
敝帚徒自珍，捧心岂成妍。
辟舍不获命，属鞬试周旋。
君诗巧层出，浥露晨花鲜。
前辈借波澜，后生敢并缘。
平生程不识，毁不直一钱。
五色烂摩尼，八音和相宣。
挹袂庾开府，拍肩杨盈川。
每发必中的，矢脱无空弦。
我盖三复之，飘飘意欲仙。
此计太冷淡，浪费五彩笺。
不如醉红裙，且听歌喉圆。
况当荷倾盖，莫待栗过拳。
徐看骑鲸伯，一斗挥百篇。
经杜甫旧宅
雍陶（唐代）

浣花溪里花多处，为忆先生在蜀时。
万古只应留旧宅，千金无复换新诗。
沙崩水槛鸥飞尽，树压村桥马过迟。
山月不知人事变，夜来江上与谁期。
将之京师留别亲友
张蠙（唐代）

达命何劳问，西游且自期。至公如有日，知我岂无时。

野迥蝉相答，堤长柳对垂。酣歌一举袂，明发不堪思。
诗三百三首 其二七五
寒山（唐代）

语你出家辈，何名为出家。奢华求养活，继缀族姓家。

美舌甜唇觜，谄曲心钩加。终日礼道场，持经置功课。

炉烧神佛香，打钟高声和。六时学客舂，昼夜不得卧。

只为爱钱财，心中不脱洒。见他高道人，却嫌诽谤骂。

驴屎比麝香，苦哉佛陀耶。又见出家儿，有力及无力。

上上高节者，鬼神钦道德。君王分辇坐，诸侯拜迎逆。

堪为世福田，世人须保惜。下下低愚者，诈现多求觅。

浊滥即可知，愚痴爱财色。著却福田衣，种田讨衣食。

作债税牛犁，为事不忠直。朝朝行弊恶，往往痛臀脊。

不解善思量，地狱苦无极。一朝著病缠，三年卧床席。

亦有真佛性，翻作无明贼。南无佛陀耶，远远求弥勒。
蝶恋花
赵令（宋代）

何者？夫崔之才华婉美，词彩艳丽，则于所载缄书诗章尽之矣。丽其都愉淫冶之态，则不可得而见。及观其文，飘飘然仿佛出于人目前。虽丹青摹写其形状，未知能丽是工且至否？仆尝采摭其意，撰成鼓子词十一章，示余友何东白先生。先生曰：文则美矣，意犹有不尽者，胡不复为一章于其后，具道张之于崔，既不能以理定其情，又不能合之于义。始相遇也，丽是之笃；终相失也，丽是之遽。必及于此，则完矣。余应之曰：先生真为文者也。言必欲有终箴戒而后已。大抵鄙靡之词，止歌其事之可歌，不必丽是之备。若夫聚散离合，亦人之常情，古今所共惜也。又况崔之始相得而终至相失，岂得已哉。丽崔已他适，而张诡计以求见；崔知张之意，而潜赋诗以谢之，其情盖有未能忘者矣。乐天曰：“天长地久有时尽，此恨绵绵无尽期”，岂独在彼者耶？予因命此意，复成一曲，缀于传未云。商调十二首之十二

镜破人离何处问。路隔银河，岁会知犹近。只道新来消瘦损。玉容不见空传信。

弃掷前欢俱未忍。岂料盟言，陡顿无凭准。地久天长终有尽，绵绵不似无穷恨。
听琴
白玉蟾（宋代）

声出五音表，弹超十指中。
鸟啼花落处，曲罢对春风。
竹阁
胡仲弓（宋代）

万竿丛里立嶆峨，叶叶清风受用多。
见说香山老居士，夜深犹唱竹枝歌。
登石伞峰
卫中行（唐代）

威凤昔未起，兹山嘉气深。逶迤抱川阜，萝茑方沈沈。

龙节稍岩径，星轩伴幽寻。尝闻谢公事，今嘉昭旷心。

绝顶上巍峨，秋晨好登临。芦洲辨微色，天籁闻虚吟。

支策睇归湖，舒情凝远岑。徘徊绕灵伞，登坐延芳襟。

溪路锁重扃，松门交翠阴。贞姿在空谷，瑞色仍栖林。

晚霭覆回汀，轻桡环碧浔。探奇幸陪唱，愿继咸池音。
青石阻雨
李新（宋代）

茅屋阴多麦化蛾，西山云重雨流禾。
未闻因也改其乐，解道虞流奈若何。
身与前村孤堠远，泪随流水一溪多。
文章生世元无力，半岁边城伴枕戈。
王教授将考试它州偶得五字送之
韩淲（宋代）

常年寡游从，所值必名胜。历谈或忘言，分袂每败兴。

旁观固多贤，此唱彼不应。十手竞讥笑，薰莸亦其称。

岂谓落市朝，失马同堕甑。栖迟理旧庐，竹几得深凭。

君侯意有馀，能来步幽磴。譬如须陀洹，果位当自證。

可无一言要，开我所愚懜。相看檄司文，何由驻征镫。

无酒信云乏，有酒又若剩。积雨凉气新，老病眼空瞪。
贺新郎（次辛稼轩韵寄呈）
张鎡（宋代）

邂逅非专约。纪当年、林堂对竹，艳歌春酌。一笑乘鸾明月影，馀事丹青麟阁。待宇宙、长绳穿却。念我中原空有梦，渺风尘、万里迷长乐。愁易老，欠灵药。

别来几度霜天鹗。厌纷纷、吞腥啄腐，狗偷乌攫。东晋风流兼慷慨，公自阳春有脚。妙悟处、不存毫发。何日相从云水去，看精神峭紧芝田鹤。书壮语，遍岩壑。
龙潭作
齐己（唐代）

乍临毛发竖，双壁夹湍流。白日鸟影过，青苔龙气浮。

蔽空云出石，应祷雨翻湫。四面耕桑者，先闻贺有秋。
和彦时兄腊雪六首
王之道（宋代）

瑶林交映出风尘，便觉寒门气象新。
莫讶窗前群噪鹊，须怜江上有归人。
抛砖已喜来荆璞，斲垩无劳运郢斤。
坐拥红金饶大嚼，一时高会幕中宾。
杂述
林泳（宋代）

徐无党注欧史，黄仙鹤刻邕书。
身外谁为知己，眼前我正是渠。
社集咏知风草拈得一先限八韵
李之世（明代）

物华钟海峤，灵卉识机先。节应封姨信，威乘飓母权。

织能驱雳斧，弱亦助霆鞭。噫气谁为籥，夭乔早已传。

祲祥看立决，疏数候难愆。推历同蓂荚，司晨陋刻莲。

豚蹄虚祝岁，鸡骨浪占年。何似一茎草，而通造化玄。
简项仲宗游亭皋
李曾伯（宋代）

试从沙渚入荆城，十里金堤掌样平。
晓露香留红芰湿，午风清逐白苹生。
柳边系马频酤酒，沙际呼鱼旋作羹。
所欠直惟佳客耳，明朝能辍暇偕行。
战罢晚归
杨岳斌（清代）

归咏夕阳天，矶边泊战船。云开千嶂月，风敛一江烟。

列阵朝擒贼，谈兵夜扣舷。誓将身许国，何止著鞭先。
赠高德顺
杨万里（宋代）

儿时同客水中蟹，鸭脚林间索诗债。
只今白发共青灯，一尊浊酒话平生。
我才不及君才美，毛款负君真差事。
见说君家千里驹，看渠高大君门闾。
拟忼慨歌送智泓禅者归北山旧隐
成鹫（清代）

丛林可住而不可住也，深山不可住而可住也。丛林而可住者，可饭次第，香花络绎，利养富庶。

其不可住者，人我山高，生死海阔，尘牢狱固。去而入山，苦无闻见，胼手胝足以作务。

深山安可住也，然与鹿豕为徒，猿鹤为侣。出则笠雨蓑风，耕田种芋。

入则息影松阴，安禅衡宇。不知有名，焉知毁誉。不知有利，焉知积聚。

深山不可不住也。君不见智泓智者薄善知识而不为，向北山之北而归去。
西招四时吟 其四
和琳（清代）

木炭供来日，陂塘半涸冰。草枯归牧马，寒重敛飞蝇。

沙渍衣多垢，山童雪不凝。客游闲戏笔，真个悟三乘。
安仁道中
赵师秀（宋代）

行尽沿溪路，天寒岁又除。
欲消冰似雪，初长麦如蔬。
于世无成事，何时有定居。
等缘贫所役，为仕愧为渔。
秋思
周贺（唐代）

杨柳已秋思，楚田仍刈禾。归心病起切，败叶夜来多。

细雨城蝉噪，残阳峤客过。旧山馀业在，杳隔洞庭波。
奉送醇老
沈辽（宋代）

近世考吏师，谁如李荆州。斯人不可作，伊洛青松丘。

江上逢故客，扬名谈旧游。蚤被北海荐，不向龙门羞。

三年州从事，利刀无全牛。毁誉岂无人，春梦空悠悠。

乃知云台栋，当向华岱求。潢污一尺水，岂能纵吞舟。

老夫卧山野，自将麋鹿俦。虽云相见晚，笑语欣相投。

旷不入州府，何由接绸缪。江南二月春，坐想颍水流。

适当及瓜代，哂笑岂不优。它年青云路，六翮固已修。

嵩杪有高士，为记南山幽。
题度门寺
刘愿（宋代）

山到秋来骨更奇，看山寻径步逶迤。
楼台半与云相乱，钟梵时因风自移。
万卷生涯书可戴，一身老去发先知。
我来尚想诸贤在，绿竹堂前壁上诗。
斗起亭
陈愿（宋代）

乞得雨初霁，登临一解颜。
自携斑竹枝，来对白云山。
月色朦胧里，溪声远近间。
相留且盘礴，莫惜夜深还。
石妇行二首 其一
周紫芝（宋代）

贞妇生江南，少小称丰秾。委身事良人，相与欢笑同。

良人去不返，两鬓常蓬松。谓言有膏沐，未识谁为容。

日日上山望，水远山复重。藁砧竟不来，望望终无穷。

一朝化作石，僵立由天公。天公表坚贞，令与山始终。

仙衣绣藓晕，宝髻摇花丛。滔滔日月逝，此石存高峰。

清名阅千古，劲节摩苍穹。恨无采诗官，作诗颂遗踪。

用之邦国间，庶以消淫风。
秋晓闻鹤唳
李龏（金朝）

角断钟残月尚明，谁家霜鹤唳蘋汀。空檐竹上滴寒露，野水城边沉晓星。

清带离情穿碧户，远将秋思入苍冥。往年礼谒茅司命，曾记升元顶上听。
古边卒思归
司马扎（唐代）

有田不得耕，身卧辽阳城。
梦中稻花香，觉后战血腥。
汉武在深殿，唯思廓寰瀛。
中原半烽火，比屋皆点行。
边土无膏腴，闲地何必争。
徒令执耒者，刀下死纵横。
玉茗花二首 其一
谢薖（宋代）

佳园昨夜变春容，清晓惊开玉一丛。素质定欺云液白，浅妆羞退鹤翎红。

似闻金谷初无种，欲画鹅溪恐未工。底事馀花避三舍，孤高元有史君风。
颂古一○一首
释子淳（宋代）

拾得疏慵非觉晓，寒山懒惰不知归。
声前一句圆音美，物外三山片月辉。
蚤起秣陵镇二首 其一
杨万里（宋代）

人趁村中市，鸡鸣担上笼。忽看一天紫，未吐半轮红。

谁撼扶桑露，吹来杨柳风。诗肩忍凉冷，已出两臞峰。
李孝廉长蘅
严遂成（清代）

西湖烟水数追寻，茗碗琴床爱日心。身退未能忘国恤，病添大半坐书淫。

兵中僧筏猿空化，火后檀园树少阴。绢素飘零谁拾得，故人车过泪沾襟。
署中偶感
黄应举（明代）

偶作彰州令，风烟满画栏。只缘五斗米，却笑两年官。

山色静堪把，民情渐可观。莫言鸿未集，正好挂予冠。
奉和添酒中六咏。酒船
皮日休（唐代）

剡桂复刳兰，陶陶任行乐。但知涵泳好，不计风涛恶。

尝行麹封内，稍系糟丘泊。东海如可倾，乘之就斟酌。
挽谢净安二首
吴芾（宋代）

场屋声名久，簪绅誉亡命优。
心虽驰北阙，化止被南州。
缅想生无憾，犹怜志未酬。
庭阶有兰玉，身后复何忧。
割飞二刀子歌
卢纶（唐代）

我家有翦刀，人云鬼国铁。裁罗裁绮无钝时，

用来三年一股折。裁中匠人淳用钢，再令盘屈随手伤。

改锻割飞二刀子，色迎霁雪锋含霜。两条神物秋冰薄，

刃淬初蟾鞘金错。越戟吴钩不足夸，斩犀切玉应怀怍。

日试曾磨汉水边，掌中恄栗声冷然。神惊魄悸却收得，

刃头已吐微微烟。刀乎刀乎何烨烨，魑魅须藏怪须慑。

若非良工变尔形，只向裁缝委箱箧。
赋得清樽送杨长史先生南归
周叙（明代）

前有樽酒，听我浩歌。人生功成身既退，对酒不饮当如何。

疏傅还家头未白，散尽黄金宴宾客。陶公晚赋归去辞，醉倚东篱玩秋色。

先生早岁守名州，曳裾更向王门游。曾分光禄黄封酿，屡泛宫筵白玉瓯。

只今脱却朝簪去，归隐云林最深处。时同北海倒芳樽，日对南山得佳句。

衡门三径镇长开，载酒从人问字来。兴酣高卧北窗下，清风明月共徘徊。
次西涯学士饯衍圣公作
刘大夏（明代）

欹枕秋风负胜招，群仙遥忆下烟霄。红螺醮甲金波重，宝鸭迎风玉篆消。

古锦奚囊推贺笔，清时吏隐笑由瓢。山花与主新名字，老我吟成侑酒谣。
和王都尉押高丽人宴射北园
范祖禹（宋代）

天上星弧日射狼，副车衣袂得余香。
朔云曾落双鵰羽，辽海将归万里航。
酒滟尧觞宾已醉，春回汉苑漏初长。
何郎拜舞恩波渥，花簇金鞍道路光。
咏舞诗
王暕（南北朝）

从风回绮袖，映日转花钿。
同情依促柱，共影赴危弦。
得孙正之诗因寄呈曾子固
王安石（宋代）

一岁已阑人意倦，出门风物更萧然。
水摇疏树荒城路，日带浮云欲雪天。
未有诗书论进退，谩期身世托林泉。
因思漠北离群久，此日穷居赖见贤。
送归使绝句七首
罗公升（宋代）

目断归帆急，无身可得追。
亲庭如有问，依说鬓成丝。
小孤山
傅文翁（宋代）

滟滪拓瞿塘，二孤障澜蠡。大哉神禹功，天地相终始。
告天鸟
刘崧（元代）

江南有小鸟，群飞上天入天杪。黄茆岭头拾虫蚁，声声告天鸣黄了。

山前山后春雨晴，啾啾千声连万声。瞥然飞出黄可见，失势一落犹哀鸣。

凤凰南飞顾之笑，何黄远引为娱嬉。谓尔躯体陋，羽毛无鲜奇。

径寸之茆可以营尔栖，一粒之粟可以充尔饥。胡为踯躅苦抱愤，奋首上诉鸣声悲。

劝尔勿多言，多言生间危。吻弊吭绝徒尔为，天门九重深黄知。
入道诗十九首
王庆升（宋代）

乾坤大象一阴阳，离坎精华日月光。
不取盈虚消息候，若非聋瞽必为狂。
题浊醪赋后
张孝祥（宋代）

仇公昔钓璜，乃得丹灶术。闭门养真火，赣瓮酿新秫。

酒熟分四邻，丹成活千人。穷巷不改乐，一室长如春。

我知酒中仙，岁晚当得度。乘云见东皇，请诵浊醪赋。
木芙蓉歌
周紫芝（宋代）

吴江十月霜华浅，秋空无云霜日暖。芭蕉树暗帘幕垂，木芙蓉开红婉婉。

银床露重梧叶飞，金钱扫地秋兰萎。无人自对秋风笑，黄菊葵花不同调。

慢绿妖红解醉人，徐娘未老秋娘少。少年时节欢乐多，红莲影落秋江波。

若耶女儿白如玉，夜半采莲闻棹歌。惊风吹浪鸳鸯起，回头日月飞梭里。

对花不饮今蹉跎，泪湿秋风当奈何。
赵通判有诗次韵二首
陈造（宋代）

霍王无短似无长，惊见新诗写硬黄。
鱼在九渊终玉食，世间濡足羡浮阳。
酬萧侍中春园听妓（一作李元操诗）
陈子良（唐代）

微雨散芳菲，中园照落晖。红树摇歌扇，绿珠飘舞衣。

繁弦调对酒，杂引动思归。愁人当此夕，羞见落花飞。
十七砺
郑思肖（宋代）

我有真黄金，只作土价卖。陪笑遍示人，竟无一人买。

日暮哭归来，反为众所怪。安得明眼人，与之语痛快。
减字木兰花
蔡伸（宋代）

初用乐

彤庭龙尾。礼备天颜知有喜。九奏初传。耳冷人间十七年。

盈成持守。仁德如春渐九有。三辅名州。好整笙歌结胜游。
挽冯际道
华镇（宋代）

令德称乡党，风流有自来。能仁曾益寿，善计亦丰财。

凤羽弥增秀，车门既有开。祗怜原上路，松柏莫风哀。
凤池篇　为邓秘书荣赠尊人作
邓云霄（明代）

凤凰池上步夔龙，琼府仙居隔几重。影泻鸡林清皎皎，光摇鹤御暖溶溶。

烟开金掌朝犹淡，柳拂银塘晚更浓。有美一人骞凤羽，临池载笔翻垂露。

听乐已邻瑶水宴，逐群曾指瀛洲路。涟漪春日动恩波，王母筵前乐事多。

忽有馀沾霏紫海，旋看大泽沛黄河。龙宾直向墨池入，鲛绡更洒浮提汁。

海若俄惊凤诰新，波臣偏讶鸾笺湿。望云无复泪涓涓，泉下重开日月天。

幸际来仪逢舜孝，好将游泳颂尧年。
吊李台卿（并叙）
苏轼（宋代）

李台卿，字明仲，庐州人。
貌陋甚，性介不群，而博学强记，罕见其比。
好《左氏》，有《史学考正同异》，多所发明。
知天文律历，千载之日可坐数也。
轼谪居黄州，台卿为麻城主簿，始识之。
既罢居于庐，而曹光州演甫以书报其亡。
台卿，光州之妻党也。
我初未识君，人以君为笑。
垂头若病鹤，烟雨霾七窍。
敝衣来过我，危坐若持钓。
褚裒半面新，鬷蔑一语妙。
徐徐涉其澜，极望不得徼。
却观元妩媚，士固难轻料。
看书眼如月，罅隙靡不照。
我老多遗忘，得君如再少。
従横通杂艺，甚博且知要。
所恨言无文，至老幽不耀。
其生世莫识，已死谁复吊。
作诗遗故人，庶解俗子谯。
送王德常南台御史分题赋诗得朱雀桥
宋褧（元代）

秣陵古都会，秦淮实壮哉。长波护巨镇，危桥横曲隈。

华桁何伟丽，赤阑亦萦回。世称题柱石，人是济川才。

泛鹢堪屡往，乘骢经几回。当时王谢宅，燕子喜重来。
蠙桥
洪适（宋代）

堤长交柳荫，桥狭束荷香。掩户回逋客，凭栏狎漫郎。
赵深甫年七十有亲九十贫无以养索赋
魏了翁（宋代）

囝思郎罢久无炊，父曰子行胡不归。
负米上堂宽带索，不妨逿地戏儿衣。
题扇二十四首 其二
曹勋（宋代）

势凌空碧小嶕峣，秀木成阴映断桥。注意便为庐阜想，摇风最喜水芭蕉。
偈颂二十五首 其二十二
释道璨（宋代）

北人偶与南人会，借问如何吃荔枝。口未开时先话堕，香甜二字且酬伊。
以云里帝城双凤阙雨中春树万人家为韵集古十四绝为户部白玢郎中题画 其七
程敏政（明代）

一年最好是三月，扁舟系岸依林樾。

百花原头望京师，青龙夭矫盘双阙。
偈颂一一二首 其一○九
释清远（宋代）

玄沙白纸费封题，一听雷音万仞低。慰释私怀已无量，那堪更唱逻罗哩。
浣溪沙
晏几道（宋代）

午醉西桥夕未醒。雨花凄断不堪听。归时应减鬓边青。

衣化客尘今古道，柳含春意短长亭。凤楼争见路旁情。
青莲池上客 俗青玉案攒三拆字
王哲（金朝）

锁户真成也。百朝惺洒。冰餐非苟且。玄妙，就中超□。

马眸粘惹。苟爱俱齐舍。闲游冶。教余同幽雅。仙子，共成修写。

马明星下。
酒泉子 其三
张先（宋代）

春色融融。飞燕未来莺未语。露桃寒，风柳晓，玉楼空。

天长烟远恨重重。消息燕鸿归去。枕前灯，窗外雨，闭帘栊。
鹧鸪天·枉道黉堂是冷官
赵善括（宋代）

枉道黉堂是冷官。深深青琐锁青鸾。新诗自得清歌举，和气都消永夜寒。花态净，酒杯宽。燕娇莺巧有馀欢。不因客里东阳瘦，好把西江一吸乾。
隋堤柳
翁承赞（唐代）

春半烟深汴水东，黄金丝软不胜风。

轻笼行殿迷天子，抛掷长安似梦中。
寻白石山人涧
许彬（唐代）

路穷川岛上，果值古仙家。阴洞长鸣磬，石泉寒泛花。

莓苔深峭壁，烟霭积层崖。难见囊中术，人间有岁华。
宫词
张公庠（宋代）

黄罗双幅裹降书，新拜昭容称意无。
真色不劳施粉黛，香闺虚挂十眉图。
酬汤莘夫用怀孙温叟韵见贻
赵蕃（宋代）

长夜漫漫起饭牛，飞鸢跕跕堕炎州。
是皆有命无悲感，孰若委心安去留，
骏足岂嫌銮辂苦，散才当逭斧斤搜。
吾人故有交期在，出处何须终并游。
观元祐党籍碑
刘克庄（宋代）

岭外瘴魂多不返，冢中枯骨亦如刑。
稍宽末后因奎宿，暂仆中间得彗星。
蚤日大程知反覆，莫年小范要调停。
书生几点残碑泪，一吊诸贤地下灵。
北宅秘园诗
谢庄（南北朝）

夕天霁晚气，轻霞澄暮阴。微风清幽幌，馀日照青林。

收光渐窗歇，穷园自荒深。绿池翻素景，秋槐响寒音。

伊人傥同爱，弦酒共栖寻。
咏史上·豫让四首
陈普（宋代）

荀息无裨晋献公，豫生如许智宗空。
古人才德难求德，大节初心要始终。
猗兰操
朱瞻基（明代）

兰生幽谷兮晔晔其芳，贤人在野兮其道则光。
嗟兰之茂兮众草为伍，於乎贤人兮汝其予辅。
宣德七年正月二十日
梅岩
赵崇釠（宋代）

梅花应只在岩间，无奈官身不可攀。
几度句中寻夜佛，钜灵安得为移山。
和吴山泉知府
释道璨（宋代）

乱来谁访古，杖屦竹边闻。
小立真堪画，閒谈亦自文。
长翁千载语，中允百年坟。
寂寞庐山下，幽寻独有君。
坐中呈宁极
韩维（宋代）

归马系庭柏，张灯开酒樽。留连遥夜饮，款曲故人言。

清笑非无适，长歌未觉喧。它时相望意，雪屋倚云根。
上西平（会稽秋风亭观雪）
辛弃疾（宋代）

九衢中，杯逐马，带随车。问谁解、爱惜琼华。何如竹外，静听窣窣爱行沙。自怜是，海山头，种玉人家。

纷如斗，娇如舞，才整整，又斜斜。要图画，还我渔蓑。冻吟应笑，羔儿无分谩煎茶。起来极目，向弥茫、数尽归鸦。
征西官属送于陟阳候作诗
孙楚（魏晋）

晨风飘歧路。
零雨被秋草。
倾城远追送。
饯我千里道。
三命皆有远。
咄嗟安可保。
莫大于殇子。
彭聃犹为夭。
吉凶如纠纆。
忧喜相纷绕。
天地为我垆。
万物一何小。
达人垂大观。
诫此苦不早。
乖离即长衢。
惆怅盈怀抱。
孰能察其心。
鉴之以苍昊。
齐契在今朝。
守之与偕老。
独立
杜甫（唐代）

空外一鸷鸟，河间双白鸥。飘飖搏击便，容易往来游。

草露亦多湿，蛛丝仍未收。天机近人事，独立万端忧。
潜溪晚归二首
宋庠（宋代）

刹刹寻僧驻盖频，已闻归骑趣城闉。
岩云不散溪泉咽，野色幽声共怨人。
宋璟
徐钧（宋代）

一片刚方铁石心，梅花冷淡独知音。
君王外貌虽加敬，卖直谁知内忌深。
冬景 其四
黄文仪（清代）

夜夜烹茶煮雪冰，今霄霁色十分澄。山窗坐落三更月，炉焰犹然煖气蒸。
谢僧道全惠诗并菖蒲
楼钥（宋代）

楚楚芳荪诗样清，翠苗低护小峥嵘。
一泓功借幽根润，六月能令凉意生。
雁荡浑如梦边事，龙湫顿觉眼中明。
閒窗坐对思无限，何日随君绕涧行。
秋思七言八首
方回（元代）

重阳时节黄花近，老子情怀白发新。
点检客囊无一物，江湖七十五年身。
夜闲（此后并悼亡）
元稹（唐代）

感极都无梦，魂销转易惊。风帘半钩落，秋月满床明。

怅望临阶坐，沉吟绕树行。孤琴在幽匣，时迸断弦声。
己卯十月一日至燕越五日罹狴犴有感而赋
文天祥（宋代）

风雪重门老楚囚，梦回长夜意悠悠。
熊鱼自古无双得，鹄雀如何可共谋。
万里山河真堕甑，一家妻子枉填沟。
儿时爱读忠臣传，不谓身当百六秋。
宁海五咏 其二 对客隐几
洪拟（宋代）

客欲谈世事，词锋若戈矛。我已梦为蝶，咄哉为罢休。
夏日同陈梅臣洪药倩诸子过芥庵访天然和尚
李觉斯（明代）

息影久闭关，烟景隔城市。山色不到门，鸟音少入耳。

兹来扣禅扉，风物何清美。林深暑气薄，百卉献朱紫。

荷香扑面来，鸟语奏宫徵。泠泠清磬声，袅袅茶烟起。

山僧智慧人，大阐宗门旨。法华自庄严，指授皆正始。

啜我以新茗，复茹以芳芷。相对共清言，行行聊且止。

兴尽复弹棋，形神俱豁尔。笑玩世间人，那能不禅喜。
宿桐庐馆同崔存度醉后作
白居易（唐代）

江海漂漂共旅游，一樽相劝散穷愁。
夜深醒后愁还在，雨滴梧桐山馆秋。
丘陵歌
薛季宣（宋代）

陟彼丘陵，冈阜逶迤。莫适所穷，曷知所止。泰山苍昂，西国之望。

人之弗登，道旧云亡。顾瞻周道，坦平如砥。捷径斜敧，小人所履。

亶不由乎，此式遵乎。彼大路棘矣，何能久矣。
送直院楼尚书同年以阁学知婺州二首 其一
许及之（宋代）

受敌词章八面全，庆元书诏四方传。星辰听履聊纡步，笔墨论功即化权。

将母愿为符竹计，投诚径缴冕旒前。暂烦明月双溪照，两两台星尺五天。
江雨有怀郑典设
杜甫（唐代）

春雨闇闇塞峡中，早晚来自楚王宫。乱波分披已打岸，弱云狼籍不禁风。

宠光蕙叶与多碧，点注桃花舒小红。谷口子真正忆汝，岸高瀼滑限西东。
次韵答清江主簿赵彦成
黄叔达（宋代）

日转溪山几百遭，厌闻虎啸与猿号。笙歌忽把二天酒，风雨犹猿三峡涛。

已作齐民寻要术，安能痛饮读离骚。看君自是青田质，清唳犹堪彻九皋。
和司门郎中陈彦
徐铉（宋代）

衡门寂寂逢迎少，不见仙郎向五旬。

莫问龙山前日事，菊花开却为闲人。
越州讲僧智月见访
赵抃（宋代）

不惮风霜道阻修，一瓶一钵少迟留。稽山未可轻归去，浮石精蓝况旧游。
游山庄偶书庄后有泉出石窍四时不绝欲名石泉别墅
费宏（明代）

长夏浑无事，山庄漫一游。柴门迎犬吠，樵径突归牛。

云物清溪浅，风光碧树稠。石泉尤可爱，滴滴绕阶流。
次韵大人五更山吐月 其四
苏过（宋代）

四更山吐月，纸帐惊虚明。披衣访黄冠，野渡孤舟横。

束缊旋乞火，犬号惊夜行。归休勿久娱，霜露满山城。
泛舟游曾城阻风
陈宓（宋代）

奉亲来此别湖山，九日先偷一日闲。
四面平铺苍玉佩，远峰偏结碧螺鬟。
一杯且奉慈颜喜，两载真成短鬓斑。
珍重南风如有意，片帆留滞故相攀。
浙江小矶春日
范成大（宋代）

客里无人共一杯，故园桃李为谁开？
春潮不管天涯恨，更卷西兴暮雨来。
江北杂咏八首 其八
弘历（清代）

二十四桥明月夜，清词丽句数司勋。玉娥诏我无双景，不遣长空点片云。
捣练子
侯承恩（清代）

春梦杳，晚秋凉。零落芙蕖尚有香。人远天涯红日近，断魂无语立斜阳。
十月廿五日有诏以予班六卿赐对衣金带鞍马二首 其二
岳珂（宋代）

非念蹉跎马少游，几年田野任沈浮。衣章不称麒麟楦，袍缊谁沈狐貉俦。

试问嗫嚅常束带，何如款段自经丘。感恩一念惟忧国，莫笑隐居金络头。
辛丑残腊前一日扁舟东归阻风马当乞灵祠下
杨冠卿（宋代）

维舟桑落洲，十日风和雨。
雨余江波平，山横眉黛妩。
急呼黄帽郎，来扣灵真宇。
椒桂荐芳馨，鱼龙忽欣舞。
巨浪拍天浮，万叠震鼍鼓。
淮洲十里间，蜚檝不可渡。
三老前跪陈，珍贝非神予。
愿言点归装，勿为神所怒。
我生窭且贫，穷涂一羇旅。
照乘乏明珠，落霞有佳句。
稽首谢龙君，放我扁舟去。
四时四首 其四 冬
梅窗（宋代）

曲径穿丛密，香清为客来。玉梢梢外雪，苔古晕疏梅。
题雪汀图
刘基（明代）

天迷迷，地茫茫，云垂日白江水黄。踆乌冻缩龙走藏，雪花如月开榑桑。

彼何人斯一叶航，手持钓竿咏沧浪。咏沧浪，倚逍遥，天风吹入瑶池去，素女素娥应见招。
忆家园廿六首 其十五 绿萼梅
顾清（明代）

不将幢节驻羊家，几伴西楼坐月斜。零落瑶华应不恨，绿阴青子在窗纱。
过赵仲缜
韩元吉（宋代）

山下清溪溪上亭，竹阴芳径眼增明。
已知数日逢寒食，賸喜今朝作好晴。
酒美故应容客醉，歌长不自觉诗成。
春深准拟多行乐，却作花前送我行。
暮钟
边元鼎（金朝）

落日行人断，深秋暝雨残。
一声烟树外，千里暮山寒。
倦鸟方知止，哀猿冷未安。
萧萧风叶下，时有野僧还。
湖亭晚归
白居易（唐代）

尽日湖亭卧，心闲事亦稀。起因残醉醒，坐待晚凉归。

松雨飘藤帽，江风透葛衣。柳堤行不厌，沙软絮霏霏。
接贤宾·香鞯镂襜五色骢
毛文锡（五代）

香鞯镂襜五色骢，值春景初融。流珠喷沫躞蹀，汗血流
红。
少年流子能乘驭，金镳玉辔珑璁。为惜珊瑚鞭不下，
骄生百步千踪。信穿花，从拂柳，向九陌追风。
东窗小酌
陆游（宋代）

市尘远不到林塘，嫩暑轩窗昼漏长。
蚕妾趁时争盐茧，农夫得雨正移秧。
徒行有客惊顽健，烂醉无人笑老狂。
却掩庵门径投枕，鼾声雷起撼藜床。
送新饶州陈教授
林希逸（宋代）

学深行粹乡评美，三舍成名号胜流。定价盍归群玉府，横经暂访百花洲。

湖山称侍亲行乐，岁月追思仆旧游。台府诸贤皆具眼，相知应不待相求。